Pünkösti Ilka-Mónika, VSZ. 2. év
Mesteris végzősként kimondottan örültem, hogy hacsak egy rövid időre is, de részt vehetek egy utolsó Erasmus-kalandban. A BIP mobilitás április 20-24-e között zajlott Szlovákiában, Komáromban, a Selye János Egyetemen, Zöld ellátási lánc – Logisztika és értékteremtés kapcsolata cím alatt.
Már korábban is jártam a környéken, de izgatottan vártam az új társaságot és a programokat. Egy jó hangulatú utazást követően vasárnap estefele érkeztünk a Sirály Kollégiumba, ahol sütizés közben pihentünk, beszélgettünk. 
Hétfő reggel az egyetem dísztermébe voltunk hivatalosak, ahol ünnepélyes díjátadó volt, majd felvázolták az egyetemi napok programjait, és szakmai előadásokat hallgathattunk. Az ebédszünetben elkezdtük felfedezni a központ legjobb helyeit, majd az egyetemre visszaérve már az előadásunkra készültünk. Minden résztvevő csapat előzetesen prezentációt készített, amelyben röviden bemutattuk az egyetemünket, kiemelve a fenntarthatósági törekvéseket. Kedves barátnőmmel már rutinosan beszéltünk, megemlítve a jógyakorlatokat és a további javaslatainkat is, majd kíváncsian hallgattuk, hogy a többi egyetemen hogyan valósul ez meg. A következő mozzanat igazán közel állt a szívünkhöz, ugyanis minden csapat hazai ízekkel készült, hogy együtt kóstoljuk meg az egyes országok/régiók jellegzetes ételeit. A székelyekre jellemző vendégszeretettel vittük a házi lekvárokat, zakuszkát, szalonnát, szörpöt, és román csokikat. Az ételek szórakoztató bemutatásánál szintén vissza tudtunk csatolni a fenntarthatóságra, hiszen az “eltett” dolgok újrahasznosított üvegekben voltak.
Kedden szintén szakmai előadásokon vettünk részt, majd a komáromi hivatal épületébe mentünk, ahol az előző napról ismert polgármester úr várt minket. Nagyon színes és tartalmas beszédet hallhattunk tőle a városról, és annak fenntarthatósági tevékenységeiről. Ezt követően buszra szálltunk, és ellátogattunk az említett tevékenységek néhány helyszínére. Az egyik egy hulladéklerakó volt, melyre azokat a háztartási hulladékokat szállítják, amelyeket a hagyományos kukásautók nem visznek el, ezáltal megelőzik az illegális szemétlerakást a város környezetében. A másik a város saját komposztálója volt, ahová a lakosok zöld hulladékait gyűjtik, és az ebből kinyert tápanyagokhoz ingyen hozzáférhet, akinek szüksége van rá kertészkedéshez, zöldség-gyümölcs termesztéshez, stb.
Szerdán a Selye János egyetem diákjaival csapatokba rendeződtünk, majd egy ESG gyakorlatokról szóló előadás meghallgatása után megkaptuk a hét további részére tervezett feladatot. Csapatonként kiválasztottunk egy-egy vállalatot, amelynek ESG gyakorlatait kezdtük elemezni. Délután Ógyallára látogattunk, a Heineken által felvásárolt Arany Fácán sörfőzdébe. Itt egy aranyos, szakmailag felkészült és elhivatott bácsi vezetett végig a sörúton, a helyi sör történetétől, az erjesztési-, főzési-, palackozási folyamatokon át a kóstolásig. Csütörtök délelőtt a kialakított vegyes csapatokban folytattuk az ESG elemzést és prezentáció készítést. Délután várost néztünk, és a többiek ellátogattak Bécsbe, én pedig egy nagyon kedves, régen látott barátnőmmel találkoztam. Emiatt is szeretem a hasonló mobilitási lehetőségeket, hiszen a kapcsolatépítés nagyban hozzájárul a fejlődésünkhöz. 
Pénteken minden csapat bemutatta a héten kidolgozott prezentációját, mi például a Richter Gedeon Nyrt.-vel dolgoztunk. Ezután tanúsítványt és ajándékcsomagot kaptunk a szervező egyetemtől, majd kissé fáradtan, de tele élményekkel indultunk haza.
Hálás vagyok a kísérő tanárainknak, Tenzinek, a hallgatótársaimnak, és a felvidéki fogadó egyetemnek, hogy ezalatt a hét alatt szakmai tapasztalatot, és élményeket szerezhettem.
